 Na MASHIRIKA KABUL, AFGHANISTAN MAJAJI wanawake nchini Afghanistan wamelazimika kukimbilia mafichoni baada ya wahalifu kuanza kuwawinda. Tangu serikali ya Taliban kuingia mamlakani Agosti, majaji wote wa kike 250 nchini Afghanistan walipigwa marufuku kwenda mahakamani. Majaji kadhaa wamefanikiwa kutoroka Afghanistan huku waliosalia wakienda mafichoni kuepuka kuuawa na wahalifu, kulingana na ripoti ya Chama cha Mawakili wa Kike Duniani (IAWJ). Majaji wote wa kiume na wa kike, waliofanya kazi katika serikali ya Ashraf Ghani aliyepinduliwa na wanamgambo wa Taliban, walitimuliwa na nafasi zao kuchukuliwa na majaji wenye msimamo makali wa Taliban. Lakini majaji wa kike wanaandamwa na wahalifu kutokana na hukumu zao walizotoa zamani dhidi ya wanaume waliodhulumu wanawake kama vile ubakaji. Chama cha IAWJ sasa kinataka Amerika na mataifa mengine ya Magharibi kusaidia katika kuwatafutia hifadhi majaji hao wa kike. Mnamo Januari, majaji wawili wa kike wa Mahakama ya Juu walipigwa risasi lakini wanamgambo wa kundi la Taliban walisema kuwa hawakuhusika. Wiki iliyopita, Kamishna wa Shirika la Umoja wa Mataifa kuhusu Haki za Kibinadamu, Michele Bachelet, alisema kuwa wanamgambo wa Taliban wameanzisha msako wa nyumba kwa nyumba kusaka majaji wanawake na maafisa wengine wa ngazi ya juu wa serikali iliyopita. Taliban wameagiza wanawake waliokuwa wakishikilia nyadhifa mbalimbali katika mashirika ya serikali na kampuni za kibinafsi kukaa nyumbani na nafasi zao kuchukuliwa na wanaume. Jumatatu, wafanyakazi wa kike wa serikali ya mji wa Kabul, waliambiwa kutoenda kazini.Meya wa mji wa Kabul, Hamdullah Nohmani, alisema wafanyakazi wa kike ambao wataruhusiwa kuendelea kufanya kazi ni wale ambao wamekuwa wakisafisha vyoo vya wanawake. “Wanamgambo wanne wa Taliban waliingia nyumbani kwangu wakauliza: ‘Yuko wapi huyo Jaji mwanamke?’ Hao ni wahalifu ambao niliwafunga gerezani na wakamaliza kifungo,” mmoja wa majaji alinukuliwa na shirika la habari la Reuters akiwa mafichoni. Waziri wa Haki wa Uingereza Robert Buckland wiki iliyopita alisema kuwa nchi yake imetoa hifadhi kwa majaji tisa kutoka Afghanistan. “Wengi wa majaji hao walihusika pakubwa katika kutoa hukumu dhidi ya wanaume waliodhulumu wanawake. Wanaume hao sasa ni wanachama wa Taliban na sasa wameanza kulipiza kisasi,” akasema Buckland. Amerika jana ilisema kuwa itaendelea kuokoa watu walio katika hatari kubwa ya kuumia chini ya utawala wa Taliban. Hayo yanajiri huku kukiwa na hofu kwamba Taliban huenda wakaanza kusajili watoto kuwa wanamgambo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  